Noue ontkoming ná slang in stort skuil | Maroela Media
'n Werker van die Mystic Monkeys and Feathers-dierepark in Rust de Winter, in Limpopo, het 'n noue ontkoming gehad nadat sy in die stort deur 'n Mosambiekse spoegkobra gepik is.
Die 60-jarige vrou is Donderdag op haar voet gepik.
Sy is inderhaas na die Mmametlhake-hospitaal in Hammanskraal geneem, waar sy aanvanklik glo met oor-die-toonbank-medisyne behandel is omdat daar geen teengif beskikbaar was nie.
De vrou se toestand het glo deurlopend versleg. Haar voet het begin brand en swel en Christa Saayman, eienaar van die dierepark, het besluit om haar na 'n ander hospitaal te laat oorplaas.
Xander Loubser, woordvoerder van Best Care-ambulansdiens, het gesê daar is eindelik besluit om die vrou na die Steve Biko- akademiese hospitaal in Pretoria te neem, waar sy spesialisbehandeling sou kon ontvang. Sy is in 'n ernstige toestand met 'n helikopter daarheen gevlieg.
Die slang is ná die voorval doodgemaak.
Saayman was nie beskikbaar vir kommentaar nie.
Maroela Media het ook 'n navraag aan die gesondheidsdepartement gestuur oor die vrou se beweerde behandeling. Dumisani Malamule, woordvoerder van die departement, het onderneem om terugvoer oor die voorval te gee.
Volgens die Afrika-instituut vir slangbyte is Mosambiekse spoegkobras uiters gevaarlik. Hulle is meestal snags aktief en beland dikwels in huise waar mense gepik word terwyl hulle slaap. Die slange is verantwoordelik vir die meeste ernstige slangbyte in Suider-Afrika, maar volgens die instituut is sterfgevalle skaars.
Die slange se gif veroorsaak pyn, swelling, blase en in sommige gevalle kan dit ook weefselskade aanrig. Volgens die instituut moet teengif so gou moontlik toegedien word om weefselskade te verhoed.
hospitaal Mpumalanga slang slangbyt
Rust te winter is nie oos van Pretoria nie…. dis Noord van Pretoria
Sjoe dis erg en ek is vreesbevange vir slange. Dit is n pragtige plek en ek was al 2x daar. Sal beslis weer baie gou gaan, want die interaksie met die diere is wonderlik en dis so rustig en skoon daar.
'n Hospitaal in daardie wêreld wat nie slangbyt kan behandel nie? Ai, ou Jan moes darrem beter beplan het.
"Hulle is meestal snags aktief en beland dikwels in huise waar mense gepik word terwyl hulle slaap" – ter inligting aan diegene wat altyd daarop aandring dat slange nie aggresief is nie en mense sal vermy of van hulle vlug wanneer moontlik.